KOMMISSIONENS FORORDNING (EF) Nr. 133/98 af 20. januar 1998 om fravigelse for produktionsåret 1997/98 fra forordning (EF) nr. 3112/93 om gennemførelsesbestemmelser til den særlige ordning for støtte til fordel for de mindre øer i Det Ægæiske Hav, for så vidt angår vinarealer og privat oplagring af hedvin
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2019/93 af 19. juli 1993 om særlige foranstaltninger for visse landbrugsprodukter til fordel for de mindre øer i Det Ægæiske Hav (1), senest ændret ved Kommissionens forordning (EF) nr. 2417/95 (2), særlig artikel 9, stk. 4, og
ud fra følgende betragtninger:
I artikel 9, stk. 2, i Rådets forordning (EØF) nr. 2019/93 fastsættes, at hektarstøtten for opretholdelse af dyrkning af vinstoksorter, der er beregnet til fremstilling af kvbd i de traditionelle dyrkningsområder, fra produktionsåret 1997/98 kun ydes til producentsammenslutninger eller -organisationer, der iværksætter en foranstaltning til kvalitetsforbedring af de producerede vine ifølge et program, myndighederne har godkendt; for produktionsåret 1997/98 bør fristen i artikel 2 i Kommissionens forordning (EF) nr. 3112/93 (3), senest ændret ved forordning (EF) nr. 2537/95 (4), for indgivelse af ovennævnte støtteansøgning udskydes fra den 1. maj 1997 til den 31. december 1997 på grund af de vanskeligheder, producentorganisationerne har været ude for i forbindelse med udarbejdelsen og fremlæggelsen af ovennævnte handlingsprogram til kvalitetsforbedring af de pågældende vine;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
Uanset artikel 2, stk. 1, i forordning (EF) nr. 3112/93 kan producentsammenslutningerne eller -organisationerne for produktionsåret 1997/98 indgive ansøgningen om hektarstøtte til den kompetente myndighed senest den 31. december 1997.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. januar 1998.